“SECTION 416 (B)” DASTURI BO‘YIChA QIShLOQ XO‘JALIGI MAHSULOTLARI ETKAZIB BERISh TO‘G‘RISIDAGI HUKUMATLARARO BITIMNI AMALGA OShIRISh ChORA-TADBIRLARI HAQIDA

O‘zbekiston Respublikasi Vazirlar Mahkamasining “Amerika Qo‘shma Shtatlari bilan hamkorlikni yanada rivojlantirish chora-tadbirlari to‘g‘risida” 2002-yil 4-apreldagi 116-son qarori bilan tasdiqlangan tadbirlar doirasida “Section 416 (b)” dasturi bo‘yicha O‘zbekiston Respublikasiga berilgan AQSh Qishloq xo‘jaligi vazirligi grantining samarali o‘zlashtirilishini ta’minlash maqsadida Vazirlar Mahkamasi qaror qiladi:
 1. Amerika Qo‘shma Shtatlari va O‘zbekiston Respublikasi Hukumati o‘rtasida “Section 416 (b)” dasturi bo‘yicha beg‘araz asosda qishloq xo‘jaligi mahsulotlari yetkazib berish to‘g‘risida bitim imzolanganligi ma’lumot uchun qabul qilinsin, bitimga muvofiq AQSh Qishloq xo‘jaligi vazirligi tomonidan 56 ming tonna soya, 30 ming tonna bug‘doy va 5 ming tonna quruq sut yetkazib beriladi.
 2. Belgilab qo‘yilsinki, ko‘rsatib o‘tilgan hukumatlararo bitim qoidalariga muvofiq:
 56 ming tonna soya va 30 ming tonna bug‘doy ichki bozorda ochiq tanlov savdolari (tender) o‘tkazish yo‘li bilan sotiladi, ularni sotishdan olingan mablag‘lar xususiy sektorni rivojlantirishni rag‘batlantirish va qishloq xo‘jaligini rivojlantirishga doir samarali loyihalarni amalga oshirish bo‘yicha qo‘shma dasturlarni mablag‘ bilan ta’minlashga yo‘naltiriladi;
 4500 tonna quruq sut qayta ishlashga va tayyor sut mahsulotlari ishlab chiqarishga yo‘naltiriladi, keyinchalik ular O‘zbekiston Respublikasi mintaqalaridagi maktab-internatlar, bolalar uylari, tibbiy va ijtimoiy muassasalar o‘rtasida taqsimlanadi;
 500 tonna quruq sut boshlang‘ich sinflar o‘quvchilarini qo‘shimcha ovqat bilan ta’minlash dasturini amalga oshirish uchun Amerikaning “Lend OLeyks” nohukumat tashkilotiga beriladi.
 3. O‘zbekiston Respublikasining AQShdagi elchixonasiga barcha zarur tovar jo‘natish, tovar va transport hujjatlarini, shu jumladan Bug‘doyni tekshirish federal xizmatining sifat sertifikatlarini rasmiylashtirish uchun “Section 416 (b)” dasturi bo‘yicha yuk jo‘natuvchi vazifasi yuklansin.
 4. “Section 416 (b)” dasturi doirasida tovarlarning o‘z vaqtida yetkazib berilishi uchun soya bo‘yicha “Yog‘moytamakisanoat” uyushmasi, bug‘doy bo‘yicha “O‘zdonmahsulot” davlat-aksiyadorlik korporatsiyasi, quruq sut bo‘yicha — “O‘zgo‘shtsutsanoat” davlat uyushmasi mas’ul etib belgilansin.
 “Section 416 (b)” dasturi doirasida tovarlar yetkazib berish uchun mas’ul bo‘lgan mazkur idoralar yuklarning tashishning butun yo‘nalishi bo‘yicha mumkin bo‘lgan xavflardan o‘z vaqtida sug‘urta qilinishini ta’minlasinlar. 
 “O‘ztashqitrans” davlat-aksiyadorlik kompaniyasining “UVT Insuranse” SK sho‘ba korxonasi “Yog‘moytamakisanoat” uyushmasi, “O‘zdonmahsulot” davlat korporatsiyasi va “O‘zgo‘shtsutsanoat” davlat uyushmasi bilan yuklarni tashishni sug‘urta qilish yuzasidan shartnomalar tuzsin.
 5. “Section 416 (b)” dasturi bo‘yicha yetkazib beriladigan soya va bug‘doyni sotishga doir tender komissiyasi tarkibi 1-ilovaga* muvofiq tasdiqlansin.
 Tender komissiyasi O‘zbekiston Respublikasi Tashqi iqtisodiy aloqalar agentligining “O‘ztenderkonsalting” agentligi bilan birgalikda 2002-yil dekabr, 2003-yil yanvarda “Section 416 (b)” dasturi doirasida O‘zbekiston Respublikasiga keltiriladigan soya dukkaklari va bug‘doyni sotish bo‘yicha tanlov savdolari (tender) o‘tkazsin, ularda kichik va o‘rta korxonalarning qatnashishini nazarda tutsin.
 6. O‘zbekiston Respublikasi Moliya vazirligi:
 tanlov savdolari (tender)ga qo‘yiladigan soya va bug‘doyning boshlang‘ich narxlarini yukni sug‘urta qilish va joylash joylariga yetkazib berish bo‘yicha amaldagi xarajatlarni hisobga olgan holda belgilasin;
 “Section 416 (b)” dasturi doirasida keltiriladigan soya va bug‘doyni sotishdan tushadigan mablag‘larni, ulardan “Yog‘moytamakisanoat” uyushmasi va “O‘zdonmahsulot” davlat korporatsiyasining yukni sug‘urta qilish bo‘yicha amaldagi chiqimlarini chegirgan holda jamlash uchun maxsus hisob raqami ochsin.
 7. Soya va bug‘doyni tender asosida sotishdan olinadigan mablag‘lardan fermer xo‘jaliklarini rivojlantirish hamda qishloq xo‘jaligini isloh qilishga doir tadbirlar va loyihalarni mablag‘ bilan ta’minlashda samarali foydalanilishini ta’minlash uchun O‘zbekiston—Amerika qo‘shma ishchi guruhi tuzilishi ma’lumot uchun qabul qilinsin.
 Qo‘shma ishchi guruhning O‘zbekiston tomonidan vakillari tarkibi 2-ilovaga* muvofiq tasdiqlansin.
 O‘zbekiston Respublikasi Moliya vazirligi qo‘shma ishchi guruh qarorlariga muvofiq, “Section 416(b)” dasturi bo‘yicha olinadigan qishloq xo‘jaligi mahsulotlarini sotishdan milliy valyutada jamlangan mablag‘lardan maqsadli foydalanilishini ta’minlasin. 
 8. O‘zbekiston Respublikasi Xalq ta’limi vazirligi, Sog‘liqni saqlash vazirligi hamda Mehnat va aholini ijtimoiy muhofaza qilish vazirligi viloyatlar hokimliklari va “O‘zgo‘shtsutsanoat” davlat uyushmasi bilan birgalikda sut mahsulotlarini respublika mintaqalaridagi maktab-internatlar, bolalar uylari, tibbiy va ijtimoiy muassasalar o‘rtasida taqsimlashning kelishilgan jadvalini bir oy muddatda ishlab chiqsinlar va tasdiqlasinlar, ulardan maqsadli foydalanilishini qattiq nazorat qilsinlar. 
 “O‘zgo‘shtsutsanoat” davlat uyushmasi quruq sutning qayta ishlanishini, sut mahsulotlari saqlanishini hamda ularning respublika maktab-internatlari, bolalar uylari, tibbiy va ijtimoiy muassasalar o‘rtasida tasdiqlangan jadvallarga muvofiq taqsimlanishini ta’minlasin. 
 9. “Section 416(b)” dasturi bo‘yicha import qilinayotgan tovarlar bojxona to‘lovlaridan, shu jumladan bojxonada rasmiylashtirish yig‘imlaridan, shuningdek xorijiy sug‘urta kompaniyalarining daromadlari O‘zbekiston Respublikasidagi to‘lov manbaida daromad (foyda) solig‘i to‘lashdan ozod qilinsin.
 10. O‘zbekiston Respublikasi Davlat bojxona qo‘mitasi “Section 416(b)” dasturi doirasida keltiriladigan yuklarning o‘z vaqtida rasmiylashtirilishini ta’minlasin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari E.M.G‘aniyev va H.S.Karomatov zimmasiga yuklansin.